Gigaba sal by Eskom-ondersoek getuigMalusi Gigaba, minister van binnelandse sake. Foto: ANA Malusi Gigaba, minister van binnelandse sake, het bevestig dat hy Dinsdag voor die parlementêre ondersoek oor Eskom sal verskyn. Dit is dieselfde dag wat die Gupta-broers en voormalige voorsitter van SAL, Dudu Myeni, ook moet getuig. Zukiswa Rantho, voorsitter van die ondersoek, het gesê tot dusver het slegs Gigaba aangedui dat hy vrae sal kom beantwoord oor die bestuur van Eskom. Rantho het gesê hy sal antwoorde moet gee oor aanskaffing en kontrakte wat onderteken is tussen openbare maatskappye en die sakeryk van die Gupta-familie. Myeni het vroeër gesê sy is ongesteld en kon nie vroeër voor die komitee verskyn nie. Sy het egter nie ŉ doktersbrief verskaf nie. “Ons het nog nie iets van haar gehoor nie, so ons neem aan sy sal opdaag,” het Rantho bygevoeg. Daar is ook nie duidelikheid of die Gupta-broers sal opdaag nie. “Hulle het nog nie enigiets bevestig nie,” het Rantho gesê. ŉ Polisieondersoek oor hul sake het die afgelope paar weke toegeneem, met ŉ klopjag op hul Saxonwold-huis op die dag wat oudpres. Jacob Zuma bedank het. Rantho het gesê die komitee het nie direk met die familie kontak gemaak nie. Hul prokureurs het aangedui die familie moet daaroor besluit. Die Gupta-broers het na bewering hul invloed gebruik oor die Zuma-administrasie om winsgewende kontrakte los te slaan. Indien hulle nie Dinsdag opdaag nie, sal die komitee besluit of hulle ŉ dagvaarding sal bekom. Dieselfde geld Myeni. Die komitee wil navraag doen oor getuienis verlede jaar dat sy tydens ŉ vergadering by Zuma se huis opdrag gegee het om Eskom se uitvoerende lede te skors.